รัฐบาลแจงปปช.ลุยต่อรองราคาเมกะน้ำ
กบอ.สรุปคะแนนบริษัทชิงเมกะน้ำ 9 โมดูล เดินหน้าต่อรองราคา ครม.สั่งอุดช่องโหว่ทุจริต
29 พ.ค. 2556

กบอ.สรุปคะแนนบริษัทชิงเมกะน้ำ 9 โมดูล เดินหน้าต่อรองราคา ครม.สั่งอุดช่องโหว่ทุจริต
นายอภิชาติ อนุกูลอำไพ คณะอนุกรรมการบริหารจัดการน้ำและอุทกภัย (กบอ.) เปิดเผยว่า ได้เสนอความเห็นทางเทคนิคในแต่ละแผนงาน (โมดูล) ทั้ง 9 แผนงานในโครงการบริหารจัดการน้ำ มูลค่า 3.5 แสนล้านบาท ให้นายธงทอง จันทรางศุ ปลัดสำนักนายกรัฐมนตรี ในฐานะคณะกรรมการพิจารณาคัดเลือกแล้ว
ทั้งนี้ ข้อเสนอดังกล่าวได้ให้คะแนนรอบสุดท้ายว่าแต่ละกลุ่มบริษัทที่ยื่นซองประมูลได้คะแนนด้านเทคนิคเท่าใด เพื่อให้คณะกรรมการชุดนายธงทองเรียกบริษัทที่ได้คะแนนสูงสุดมาเปิดซองราคาและต่อรองราคา หากได้ข้อยุติบริษัทนั้นๆ ก็จะได้รับการคัดเลือกให้ดำเนินโครงการตามแผนงานที่ชนะประมูล
นายอภิชาติ กล่าวอีกว่า หากการเจรจาต่อรองไม่ได้ข้อยุติหรือทางบริษัทไม่ยอมลดราคาก็จะเรียกกลุ่มบริษัทที่ได้คะแนนอันดับรองลงมาเจรจา แต่หากตกลงกันไม่ได้อีกหรือไม่มีบริษัทใดได้คะแนนเกิน 80 คะแนน รัฐบาลจะทำโครงการในแผนงานนั้นเอง
ด้านนายธงทอง กล่าวว่า ได้มอบหมายให้ทุกหน่วยงานที่เกี่ยวข้องกับโครงการน้ำรวบรวมข้อมูลการจัดซื้อจัดจ้างย้อนหลัง 12 ปีที่ผ่านมานำเสนอข้อมูลมาเปรียบเทียบราคาเพื่อใช้ต่อรองราคากับกลุ่มบริษัทระหว่างเปิดซองราคา
นอกจากนี้ ได้ชี้แจงต่อคณะกรรมการป้องกันและปราบปรามการทุจริตแห่งชาติ (ป.ป.ช.) ถึงเหตุผลและความจำเป็นของโครงการตามที่ ป.ป.ช.ได้ตั้งข้อสังเกตก่อนหน้านี้ทั้ง 6 ประเด็นแล้ว
“ขั้นตอนทั้งหมดนี้จะแล้วเสร็จทันเสนอคณะรัฐมนตรี วันที่ 11 มิ.ย.นี้” นายธงทอง ระบุ
ขณะที่ น.ส.ยิ่งลักษณ์ ชินวัตร นายกรัฐมนตรี ได้มอบหมายให้นายปลอดประสพ สุรัสวดี รองนายกรัฐมนตรี ในฐานะประธาน กบอ. ศึกษาข้อเสนอแนะ ป.ป.ช. เพื่อให้การดำเนินโครงการนี้รักษาประโยชน์ของราชการ มีการดำเนินการโปร่งใส และเน้นการมีส่วนร่วมเพื่อป้องกันการทุจริต
ทั้งนี้ ได้มอบหมายให้นายนิวัฒน์ธำรง บุญทรงไพศาล รมต.ประจำสำนักนายกรัฐมนตรี ในฐานะรองประธาน กบอ. ร่วมกับนายธงทองไปหารือร่วมกับชุมชนที่อาจได้รับผลกระทบด้วย